Cash Balance ทำพิษ! NOK ร่วงเกือบ 4%
NOK ร่วงแรงเกือบ 4% หลังติด Cash Balance ยาวถึง 15 ก.ค.59 ด้านปริมาณผู้โดยสารปีนี้ลดจากที่ตั้งเป้าไว้ 10 ล้านคน ล่าสุด เวลา 10.24 น. อยู่ที่ 8.50 บ. ลบ 0.35 บ. หรือ 3.95% มูลค่าซื้อขาย 8.16 ลบ. 
28 มิ.ย. 2559

ผู้สื่อข่าวรายงานว่าราคาหุ้นบริษัท สายการบินนกแอร์ จำกัด (มหาชน) หรือ NOK ณ เวลา 10.24น. อยู่ที่ระดับ 8.50 บาท ลบ 0.35บาท หรือ 3.95% สูงสุด 8.60บาท ต่ำสุด 8.45บาท ด้วยมูลค่าซื้อขาย 8.16 ล้านบาท ขณะที่ดัชนีตลาดหุ้นไทยโดยรวมบวก 0.23%

โดยราคาหุ้นปรับตัวลงแรง หลังตลาดหลักทรัพย์แห่งประเทศไทย (ตลท.) ประกาศหลักทรัพย์ที่เข้าข่ายมาตรการกำกับการซื้อขาย โดย NOK ได้ขยายระยะเวลาการใช้ Cash Balance ยาวถึง 15 ก.ค.59
ขณะที่ นายปิยะ ยอดมณี รองประธานเจ้าหน้าที่บริหารของ NOK ยอมรับว่า ปริมาณผู้โดยสารทั้งปี 59 จะลดลงจากเป้าที่ตั้งไว้ที่ 10 ล้านคน เนื่องจากมีการปรับลดเที่ยวบินลง 20% เพราะช่วงต้นปี NOK ประสบปัญหานักบินขาดแคลนจนต้องยกเลิกทำการบินไปหลายเที่ยวบิน
นอกจากนี้ NOK ยังได้เลื่อนแผนการเปิดจุดบินใหม่ไปเมื่อไตรมาส 1/59 มาเป็นไตรมาส 4/59 โดยสายการบินนกแอร์เตรียมที่จะเปิดจุดบินใหม่ในจีน 6 เมือง ได้แก่ หนานหนิง ,ชิงเต่า ,เทียนจิน ,ฉกชิ่ง เป็นต้น และอาจจะบินไปเมืองไทเป ที่ประเทศไต้หวัน โดยระหว่างนี้ได้ให้บริการแบบเช่าเหมาลำ (ชาร์ตเตอร์ไฟลท์) ไปบางเมืองในจีน อาทิ เฉิงตู ,หยินฉวน เป็นต้น โดยขายตั๋วที่จีนและขนส่งผู้โดยสารจีนมาเที่ยวในไทย